മുഴപ്പിലങ്ങാട്‌ ബീച്ച്

കേരളത്തിലെ കണ്ണൂർ ജില്ലയിലെ തലശ്ശേരിയിൽ സ്ഥിതി ചെയ്യുന്ന കടൽത്തീരമാണ് മുഴപ്പിലങ്ങാട് ബീച്ച്. കണ്ണൂരിനും തലശ്ശേരിക്കും ഇടയ്ക്കുള്ള ദേശീയപാത 66 (മുമ്പ് ദേശീയ പാത 17) ന് സമാന്തരമായി ആണ് ഈ കടൽ തീരം സ്ഥിതിചെയ്യുന്നത്. കണ്ണൂരിലെ തലശ്ശേരിയിൽ നിന്ന് 7 കിലോമീറ്റർ അകലെയായി ഇത് സ്ഥിതി ചെയ്യുന്നു. കേരളത്തിൽ വാഹനങ്ങൾ ഓടിക്കാവുന്ന ഏക ബീച്ച് ഇതാണ്‌. ഏഷ്യയിലെ ഏറ്റവും വലിയ ഡ്രൈവ് ഇൻ ബീച്ച് മുഴപ്പിലങ്ങാട്‌ ബീച്ച് ആണ്. പ്രാദേശിക നിയമങ്ങൾ ബീച്ചിലെ മണലിൽ നേരിട്ട് 3.4 കിലോമീറ്റർ ദൂരം വാഹനമോടിക്കാൻ സന്ദർശകരെ അനുവദിക്കുന്നു. കടൽ തീരത്തിനു തെക്കുവശത്തായി കടപ്പുറത്തുനിന്നും ഏകദേശം 200 മീറ്റർ അകലെ കടലിൽ കാണുന്നതാണ് ധർമ്മടം തുരുത്ത് (ദ്വീപ്). ഈ ചെറു ദ്വീപിനെ പ്രാദേശികമായി പച്ചത്തുരുത്ത് എന്നും വിളിക്കുന്നു. ബീച്ച് നിലവിൽ നവീകരണത്തിനുശേഷം വിപുലമായ സൗകര്യങ്ങളോടെ സഞ്ചാരികൾക്ക് തുറന്നു കൊടുത്തിരിക്കുന്നു. ഭൂപ്രകൃതി തെങ്ങിൻ തോപ്പുകളിലൂടെ വളഞ്ഞുപുളഞ്ഞുകിടക്കുന്ന ഒരു ടാർ ചെയ്യാത്ത പാതയാണ് ബീച്ചിലേക്ക് നയിക്കുന്നത്. ഏകദേശം 3.8 കിലോമീറ്റർ നീളമുള്ള ഈ ബീച്ചിന് വടക്ക് കണ്ണൂരിന്റെ നല്ല കാഴ്ച ലഭിക്കാൻ പാകത്തിൽ വിശാലമായ ഒരു വലിയ അർദ്ധവൃത്താകാരമാണുള്ളത്. എടക്കാട് മുതൽ ധർമ്മടം ദ്വീപ് വരെ 3,8 കിലോമീറ്റർ നീളമുള്ള ഡ്രൈവ്-ഇൻ ബീച്ച് വ്യാപിച്ചുകിടക്കുന്നു. മലബാർ തീരത്തെ കടൽത്തീരത്തുകൂടി വെള്ളത്തിലും കരയിലുമായി വാഹനം ഓടിച്ച് യാത്രചെയ്യാൻ (ഡ്രൈവ്-ഇൻ-ബീച്ച്) കഴിയും. വേലിയേറ്റ സമയത്ത് വെള്ളം കയറി നനയുമ്പോൾ ഇവിടെയുള്ള മണലിന് ഉറപ്പ് വർദ്ധിക്കുന്നതിനാൽ വാഹനങ്ങളുടെ ടയറുകൾ മണലിൽ താഴുകയില്ല. ബീച്ചിൽ വാഹനമോടിക്കുന്നതിനുള്ള വേഗത പരിധി മണിക്കൂറിൽ 20 കിലോമീറ്ററായി പരിമിതപ്പെടുത്തിയിരിക്കുന്നു. കടൽത്തീരത്തെ ചുറ്റിപ്പറ്റിയുള്ള പ്രകൃതിദത്തമായ കറുത്ത പാറകൾ സമുദ്രത്തിന്റെ ശക്തമായ പ്രവാഹങ്ങളിൽ നിന്ന് തീരത്തെ സംരക്ഷിക്കുന്നു. അതുകൊണ്ട് ഈ ബീച്ച് നീന്തൽക്കാരുടെ പറുദീസയായി കണക്കാക്കപ്പെടുന്നു. താരതമ്യേന ആഴം കുറവായതിനാൽ സുരക്ഷിതമായി കടലിൽ ഇറങ്ങാൻ സാധിക്കുന്നു. ഏതാനും വർഷങ്ങളായി ഏപ്രിൽ - മെയ് മാസത്തിൽ ഇവിടെ ‘ബീച്ച് ഫസ്റ്റിവൽ’ നടക്കാറുണ്ട്. കടലിലെ സാഹസിക യാത്ര, ഉല്ലാസ യാത്രകൾ, കുട്ടികളുടെ വിനോദ പരിപാടികൾ, കലാ-സാംസ്ക്കാരിക പരിപാടികൾ, പ്രദർശനങ്ങൾ എന്നിവയെല്ലാം ആഘോഷത്തിന്റെ ഭാഗമായി ഇവിടെ ഒരുക്കാറുണ്ട്. ടൂറിസം 1990 കളുടെ അവസാനം മുതൽ, ശൈത്യകാലത്ത് യൂറോപ്യന്മാരുടെയും മറ്റ് വിദേശ വിനോദസഞ്ചാരികളുടെ സ്ഥിരമായ ഒഴുക്ക് ബീച്ചിലേക്ക് ഉണ്ടായിട്ടുണ്ട്. നവീകരണത്തിനുശേഷം തുറന്നുകൊടുത്ത ബീച്ച് സന്ദർശകർക്ക് വിപുലമായ സൗകര്യങ്ങൾ ഒരുക്കിയിട്ടുണ്ട്. വിശാലമായ ബീച്ചിലെ മണൽ സുഗമമായ ഡ്രൈവിംഗിന് അനുയോജ്യമാകും വിധം ഉറച്ചതാണ്. സായാഹ്നങ്ങളിൽ വിശ്രമിക്കാനും കാറ്റുകൊള്ളാനുമായി അനേകം ആളുക്കൽ നിത്യേന മുഴപ്പിലങ്ങാട് ബീച്ചിൽ എത്തിച്ചേരാറുണ്ട്. നിരവധി റിസോർട്ടുകളും ബീച്ചിനോട് ചേർന്ന് പ്രവർത്തിക്കുന്നുണ്ട്. ഇരുവശങ്ങളിലായി സ്ഥിതിചെയ്യുന്ന പാറക്കൂട്ടങ്ങളിൽ ധാരാളം കല്ലുമ്മക്കായ (ഒരിനം കക്ക) ഉണ്ട്. ശൈത്യകാലങ്ങളിൽ ധാരാളം ദേശാടന പക്ഷികൾ ഇവിടെ വിരുന്നു വരാറുള്ളതിനാൽ വിദൂര സ്ഥലങ്ങളിൽ നിന്നുള്ള പക്ഷി നിരീക്ഷകരെയും ബീച്ച് ആകർഷിക്കുന്നു. പ്രശസ്തമായ കൊട്ടിയൂർ ഉത്സവത്തിനായി കണ്ണൂരിൽ എത്തുന്ന കർണാടകയിൽ നിന്നുള്ള ഭക്തരിൽ ഭൂരിഭാഗവും തിരക്കേറിയ മുഴപ്പിലങ്ങാട് ബീച്ച് സന്ദർശിക്കാൻ ഇവിടെയെത്താറുണ്ട്. കടൽത്തീരത്ത് നിന്ന് ഏകദേശം 100–200 മീറ്റർ തെക്കായി ധർമ്മടം ദ്വീപ് (പച്ചത്തുരുത്ത്) എന്നറിയപ്പെടുന്ന ഒരു സ്വകാര്യ ദ്വീപുണ്ട്. അടുത്തുള്ള ധർമ്മടം ബീച്ചിൽ നിന്ന് വേലിയിറക്ക സമയത്ത് ദ്വീപിലേക്ക് നടക്കാൻ കഴിയും. പക്ഷിനിരീക്ഷണ കേന്ദ്രം ശൈത്യകാലത്ത് ഏതാണ്ട് മുപ്പതിലധികം ഇനം ദേശാടന പക്ഷികൾ ഈ ബീച്ച് സന്ദർശിക്കാറുണ്ട്. അവയിൽ 2013 ൽ കേരളത്തിൽ ആദ്യമായി റിപ്പോർട്ട് ചെയ്യപ്പെട്ട പെക്റ്ററൽ സാൻഡ്പൈപ്പറും കാസ്പിയൻ മണൽകാക്കയും ഉൾപ്പെടുന്നു. ബീച്ചിന്റെ വശത്തുള്ള നീളമുള്ള, വീതിയേറിയ തീരവും പാറക്കെട്ടുകളും ദേശാടന പക്ഷികൾക്ക് സുരക്ഷിതമായ ഇടമാണ്. എത്താനുള്ള വഴി അടുത്തുള്ള പട്ടണങ്ങൾ/റെയിൽവേ സ്റ്റേഷനുകൾ: എടക്കാട് റെയിൽവേ സ്റ്റേഷൻ: 2 കി.മീ (1.2 മൈൽ) തലശ്ശേരി: 7 കി.മീ (4.3 മൈൽ) കണ്ണൂർ: 15 കി.മീ (9.3 മൈൽ) മംഗലാപുരം റെയിൽവേ സ്റ്റേഷൻ: 151 കി.മീ (94 മൈൽ) റോഡ് ദേശീയപാത 66-ൽ കണ്ണൂർ പട്ടണത്തിനും തലശ്ശേരി പട്ടണത്തിനും ഇടയിലാണ് ബീച്ച് സ്ഥിതി ചെയ്യുന്നത്. ദേശീയപാതയിൽ നിന്ന് ബീച്ചിലേക്ക് അഞ്ച് ഗ്രാമീണ പാതകളുണ്ട്. ഏറ്റവും അടുത്തുള്ള വിമാനത്താവളം കണ്ണൂർ അന്താരാഷ്ട്ര വിമാനത്താവളം- 25.7 കിലോമീറ്റർ അകലെ ചിത്രശാല ഇതും കാണുക മുഴപ്പിലങ്ങാട് തലശ്ശേരി ധർമ്മടം ധർമ്മടം ദ്വീപ് കണ്ണൂർ പുറത്തേക്കുള്ള കണ്ണികൾ മുഴപ്പിലങ്ങാട് ബീച്ചിന്റെ ഒരു യൂറ്റ്യൂബ് വീഡിയോ യാത്ര സമ്പന്ധമായ വിവരങ്ങൾക്ക് Archived 2015-12-28 at the Wayback Machine അവലംബങ്ങൾ